แอกซ่าประกันชีวิตยึดฐานกรุงไทยดันเบี้ย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — แอกซ่า ประกันชีวิต มุ่งจับลูกค้าธนาคารกรุงไทย 15 ล้านคน หวังเบี้ยเติบโตเพิ่ม
นายไมค์ แพล็กซ์ตัน ประธานกรรมการบริหาร บริษัท กรุงไทยแอกซ่า ประกันชีวิต เปิดเผยว่า ในช่วงครึ่งปีแรกที่ผ่านมาบริษัทได้เบี้ยใหม่ 3,000 ล้านบาท และเบี้ยรับรวมที่ 8,200 ล้านบาท โดยมีกำไร 550 ล้านบาท ซึ่งช่องทางขายหลักมาจากสาขาธนาคารกรุงไทย หรือแบงก์แอสชัวรันส์ ที่มีเบี้ยถึง 54% หรือ 1,600 ล้านบาท เติบโตถึง 248% เมื่อเทียบกับงวดเดียวกันของปีก่อน ส่วนช่องทางตัวแทนอยู่ที่ 33% ที่เหลือเป็นช่องทางอื่น 
ทั้งนี้ ช่องทางแบงก์แอสชัวรันส์ยังจะเป็นช่องทางที่สำคัญของบริษัท และคาดว่ายังคงเติบโตต่อเนื่องต่อไป เนื่องจากยังมีฐานลูกค้าธนาคารกรุงไทยให้ทำตลาดอีก 15 ล้านคน และบริษัทยังเจาะฐานลูกค้าธนาคารกรุงไทยได้เพียง 5% เท่านั้น ขณะที่ปัจจุบันบริษัทมีลูกค้าทั้งหมดรวมกันอยู่ที่ 1 ล้านคน ซึ่งตลาดประกันชีวิตในไทยยังมีช่องทางให้ทำตลาดได้อีกมาก เพียงแต่ต้องมีข้อมูลและมีสินค้าที่ตอบสนองความต้องการให้กับลูกค้าได้ 
นางนฤมล ชาญชนะวิวัฒน์ ผู้อำนวยการส่วนอุตสาหกรรมประกัน บริษัท ฟิทช์ เรทติ้งส์ (ประเทศไทย) กล่าวว่า อัตราการเติบโตที่สูงของอุตสาหกรรมประกันชีวิตของประเทศไทยในช่วง 23 ปีที่ผ่านมา น่าจะยังเป็นไปอย่างต่อเนื่อง ซึ่งเป็นผลจากปัจจัยสนับสนุนระยะยาว เช่น อัตราการทำประกันชีวิตต่อจำนวนประชากรที่ยังต่ำและการขยายตัวของกลุ่มชนชั้นกลาง รวมถึงสิทธิพิเศษทางภาษีและการขายประกันชีวิตผ่านสาขาของธนาคาร ยังมีส่วนช่วยสนับสนุนการเติบโตของอุตสาหกรรมด้วย นอกจากนี้ “ฟิทช์คาดว่าอุตสาหกรรมประกันชีวิตจะยังคงมีผลการดำเนินงานที่แข็งแกร่งต่อเนื่อง จากการเติบโตของธุรกิจที่อยู่ในระดับสูงและแนวโน้มอัตราดอกเบี้ยที่ปรับตัวสูงขึ้น ฟิทช์ยังคาดว่าจะมีการควบรวมกิจการภายในอุตสาหกรรม หลังจากที่มีการประกาศใช้กฎเกณฑ์ในเรื่องของเงินกองทุนที่เข้มงวดมากขึ้น
เมื่อพิจารณาถึงอุตสาหกรรมประกันชีวิตในภูมิภาคเอเชีย ฟิทช์มองว่าบริษัทประกันชีวิตรายใหญ่ในประเทศจีนเริ่มที่จะมีนโยบายที่มุ่งเน้นการพัฒนาคุณภาพของกรมธรรม์มากกว่าการเพิ่มจำนวนธุรกรรม ซึ่งนโยบายดังกล่าวเป็นแนวทางหลักสำหรับอุตสาหกรรมในปี 2553 และจะเป็นปัจจัยสนับสนุนด้านเครดิตของบริษัทประกันชีวิต 
มร. เจฟฟรี่ ลิว หัวหน้าส่วนอุตสาหกรรมประกันในภูมิภาคเอเชีย แปซิฟิค ของ ฟิทช์ เรทติ้งส์ กล่าวว่า “โอกาสในการลงทุนในช่องทางใหม่ อัตราดอกเบี้ยที่ปรับตัวเพิ่มขึ้น และกฎเกณฑ์ที่เน้นในด้านความแข็งแกร่งของเงินกองทุน จะเป็นปัจจัยบวกที่จะช่วยสนับสนุนอุตสาหกรรมประกันชีวิตในประเทศจีนในปี 2553” นอกจากนี้ มร. ลิว ยังได้กล่าวถึงความแข็งแกร่งของอุตสาหกรรมประกันชีวิตในประเทศอื่นในภูมิภาคเอเชีย 
เนื้อหาสำคัญอื่นๆ ของการสัมมนารวมถึงการกล่าวเปิดการสัมมนาโดยคุณชำเลือง ชาติสุวรรณ รองเลขาธิการสำนักงานกำกับและส่งเสริมการประกอบธุรกิจประกันภัย ในเรื่องแนวทางการพัฒนาหลักเกณฑ์ในการกำกับดูแลอุตสาหกรรมประกันในประเทศไทย นอกจากนี้หนึ่งในผู้บรรยายหลักยังมี คุณสาระ ล่ำซำ ประธานเจ้าหน้าที่บริหารและกรรมการผู้จัดการ บริษัทเมืองไทยประกันชีวิต จำกัด และประธานสภาประกันภัยไทย ซึ่งได้มาบรรยายในหัวข้อความท้าทายและการพัฒนาของอุตสาหกรรมประกันชีวิตไทย 
ปัจจุบัน ฟิทช์มีการจัดอันดับเครดิตแก่บริษัทประกันกว่า 50 แห่งในภูมิภาคเอเชีย แปซิฟิค ซึ่งรวมถึง บริษัทอเมริกันอินเตอร์แนชชั่นแนลแอชชัวรันส์ จำกัด – ประเทศไทย (National Insurer Financial Strength (IFS) rating ‘AAA(tha)’) และ บริษัท เมืองไทยประกันชีวิต จำกัด (National IFS rating ‘AA(tha)’) แนวโน้มอันดับเครดิตของบริษัทประกันส่วนใหญ่ในภูมิภาคเอเชียมีแนวโน้มอันดับเครดิตมีเสถียรภาพ ยกเว้นบริษัทประกันชีวิตในประเทศญี่ปุ่น